Document ID: 32011R0410

KOMISJONI RAKENDUSMÄÄRUS (EL) nr 410/2011,
27. aprill 2011,
millega muudetakse komisjoni määrust (EÜ) nr 259/2008, milles sätestatakse nõukogu määruse (EÜ) nr 1290/2005 kohaldamise üksikasjalikud eeskirjad seoses Euroopa Põllumajanduse Tagatisfondi (EAGF) ja Maaelu Arengu Euroopa Põllumajandusfondi (EAFRD) vahenditest toetuse saajaid hõlmava teabe avaldamisega
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 21. juuni 2005. aasta määrust (EÜ) nr 1290/2005 ühise põllumajanduspoliitika rahastamise kohta, (1) eriti selle artikli 42 punkti 8b,
olles konsulteerinud Euroopa Andmekaitseinspektoriga
ning arvestades järgmist:
(1)
Liidetud kohtuasjades C-92/09 ja C-93/09 (2) (milles käsitletakse teabe avaldamise kohustust Euroopa põllumajandusfondide toetuste saajate kohta) tehtud otsuses sedastas Euroopa Liidu Kohus, et füüsiliste isikute isikuandmete avaldamine, olenemata sellistest näitajatest nagu ajavahemikud, mille jooksul toetust on saadud, toetuse maksmise sagedus või toetuse liik ja suurus, ei ole asjakohane. Kohus tunnistas ühtlasi kehtetuks sellega seotud sätted. Füüsilised isikud on huvitatud oma isikuandmete kaitstusest ning et viia vastavusse eri eesmärgid, mis on seoses komisjoni määruse (EÜ) nr 259/2008 kohase Euroopa Põllumajanduse Tagatisfondi (EAGF) ja Maaelu Arengu Euroopa Põllumajandusfondi (EAFRD) vahenditest toetuse saajaid hõlmava teabe avaldamiskohustusega ette nähtud, (3) tuleks sätestada, et kõnealust kohustust ei kohaldata füüsiliste isikute suhtes.
(2)
Läbipaistvuse huvides ja oodates kuni Euroopa Parlament ja nõukogu võtavad vastu uue määruse, milles on kohtu vastuväited arvesse võetud, tuleks teha määrusesse (EÜ) nr 259/2008 vastavad ametlikud muudatused.
(3)
Käesoleva määrusega ettenähtud meetmed on kooskõlas põllumajandusfondide komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 259/2008 artiklit 1 muudetakse järgmiselt.
1)
Lõiget 1 muudetakse järgmiselt:
a)
sissejuhatav lause asendatakse järgmise tekstiga:
„1. Määruse (EÜ) nr 1290/2005 artiklis 44a osutatud avaldamine peab sisaldama järgmist juriidilistest isikutest abisaajatega seotud teavet:”;
b)
punkt a jäetakse välja;
c)
punktid b ja c asendatakse järgmisega:
„b)
täielik ametlik registreeritud nimi, kui toetuse saaja on juriidiline isik, kellel on asjaomase liikmesriigi õigusele vastav autonoomne staatus;
c)
täielik ametlik registreeritud või muul viisil ametlikult tunnustatud nimi, kui toetuse saaja on iseseisva õigusvõimeta juriidiliste isikute ühendus;”.
2)
Lõige 2 asendatakse järgmisega:
„2. Juriidiliste isikute puhul võivad liikmesriigid avaldada üksikasjalikumat teavet kui lõikega 1 on ette nähtud.”
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. aprill 2011

Labels: 12
15
6